“F’laqgħa virtwali ta’ introduzzjoni li kelli mal-Kumitat Eżekuttiv tal-Għaqda Ġurnalisti Sports, bħala l-Kelliem tal-Oppożizzjoni responsabbli mill-Isport, iddiskutejna suġġetti varji li jmissu mal-qasam sportiv f’pajjiżna. F’isem l-GħĠS ħadu sehem il-membri kollha tal-Kumitat Eżekuttiv immexxija mill-President Sandro Micallef.” Dan qalu d-deputat tal-PN u ‘Whip’ tal-Oppożizzjoni Robert Cutajar fi stqarrija maħruġa fisem il-Partit Nazzjonalista. Robert Cutajar saħaq li l-isport għall-Oppożizzjoni għandu jkun fost l-oqsma ewlenin fuq l-aġenda nazzjonali. Hu għamel referenza għad-diskors tal-Kap tal-PN Adrian Delia li għamel riċentament meta ħabbar tibdil fir-responsabbiltajiet tal-Grupp Parlamentari. Dakinhar Adrian Delia saħaq li l-isport għandu jingħata l-importanza xierqa u jiġi trattat fuq livell ta’ Ministeru u mhux jibqa’ kif inhu llum bħala Segretarjat Parlamentari, ħsieb li anke l-GħĠS taqbel miegħu. Robert Cutajar tkellem ukoll dwar l-importanza li fuq il-midja nerġgħu nibdew nisimgħu aktar dwar il-valuri li joffri l-isport, valuri li bla dubju jsaħħu s-soċjetà tagħna kemm dik attwali u anke b’aċċenn fuq is-soċjetà t’għada ffurmata minn ġenerazzjonjiet futuri. Il-Kelliem tal-Oppożizzjoni għall-Isport stqarr ukoll mal-Għaqda Ġurnalisti Sports kif il-Liġi dwar Stili ta’ Ħajja Sana li ressqet l-Oppożizzjoni fl-2015 u li kienet approvata unanimament mill-Parlament fl-2016, se tibqa’ tkun fost il-prijoritajiet ewlenin fil-ħidma tiegħi matul ix-xhur li ġejjin. Dan peress li minkejja li l-Gvern kien assigura li l-avviżi legali li l-Oppożizzjoni kienet għaddiet lill-istess Gvern fl-2016, sal-lum għadhom ma daħlux fis-seħħ. Din il-liġi, li kellha saħansitra l-approvazzjoni tal-Organizzazzjoni Dinjija tas-Saħħa (WHO), tittratta dwar l-approċċ ħolistiku li bih għandna nħarsu lejn stili ta’ ħajja sana mill-perjodu tat-tqala sal-anzjanità. Dan jgħin sabiex jiġu evitati diversi kundizzjonijiet ta’ saħħa – b’waħda mill-aktar li tispikka tkun l-obeżità. Minbarra l-impatt dirett li għandha din il-kundizzjoni fuq il-persuni, hemm ukoll riperkussjonijiet mediċi oħra indiretti li huma marbutin magħha bħad-dijabete, l-pressjoni għolja, l-infertilità u l-kanċer. F’din l-istess laqgħa Robert Cutajar aċċenna ukoll għat-talba li għamel lill-Gvern fil-Parlament, f’isem l-Oppożizzjoni, sabiex l-assoċjazzjonijiet, il-federazzjonijiet u l-klabbs sportivi flimkien ma’ għaqdiet oħra mhux governattivi jiġu mgħejjuna waqt dan iż-żmien tal-imxija tal-COVID 19. Minħabba l-impatt li qed tħalli din il-pandemija, tlabt li jiġu eżentati milli jħallsu l-kontijiet tad-dawl u l-ilma u l-kirjiet dovuti lill-Gvern għall-faċilitajiet jew beni li huma fil-pussess tagħhom. Il-President tal-GħĠS Sandro Micallef tkellem dwar numru ta’ proposti ewlenin li l-istess għaqda qed tressaq ‘il quddiem fil-ħidma tagħha b’risq l-isport f’pajjiżna, fejn talbet ukoll l-appoġġ tal-Oppożizzjoni. Fost dawn hemm talba lill-Gvern dwar żieda fl-allokazzjoni għall-isport, żieda li għandha tirrifletti wkoll distinzjoni bejn flus ivvutati għall-proġetti kapitali u flus allokati għal investiment fit-taħriġ tal-atleti. Issemma wkoll il-proġett li l-Għaqda ilha snin taħdem fuqu, l-Mużew Nazzjonali għall-Isport. Lejn tmiem il-laqgħa, filwaqt li rringrazzja lill-GħĠS u l-membri għall-ħidma tagħhom, Robert Cutajar assigura lill-GħĠS li l-appoġġ min-naħa tal-Oppożizzjoni huwa sħiħ u dejjem b’risq l-interess komuni favur l-isports u l-isportivi Maltin.